
«Եվրասիական տնտեսական միության մասին» 2014 թվականի մայիսի 29-ի պայմանագրում փոփոխություններ կատարելու, ինչպես նաեւ առանձին միջազգային պայմանագրերի փոփոխման եւ գործողության դադարեցման մասին

Եվրասիական տնտեսական միության անդամ պետությունները, այսուհետ՝ անդամ պետություններ,
առաջնորդվելով «Եվրասիական տնտեսական միության մասին» 2014 թվականի մայիսի 29-ի պայմանագրի 115-րդ հոդվածով, 
համաձայնեցին հետեւյալի մասին՝

Հոդված 1
«Ներմուծման մաքսատուրքերի (համարժեք այլ տուրքերի, հարկերի եւ վճարների) գումարները հաշվեգրելու եւ բաշխելու, դրանք որպես եկամուտ անդամ պետությունների բյուջեներ փոխանցելու կարգի վերաբերյալ» արձանագրության մեջ («Եվրասիական տնտեսական միության մասին» 2014 թվականի մայիսի 29-ի պայմանագրի թիվ 5 հավելված) կատարել հետեւյալ փոփոխությունները՝ 
12-րդ կետը շարադրել հետեւյալ խմբագրությամբ.
«12.	Յուրաքանչյուր անդամ պետության համար ներմուծման մաքսատուրքերի գումարների բաշխման նորմատիվները սահմանվում են հետեւյալ չափերով՝
Հայաստանի Հանրապետություն՝ 1,220 տոկոս.
Բելառուսի Հանրապետություն՝ 4,860 տոկոս.
Ղազախստանի Հանրապետություն՝ 6,955 տոկոս.
Ղրղզստանի Հանրապետություն՝ 1,900 տոկոս.
Ռուսաստանի Դաշնություն՝ 85,065 տոկոս:».
40-րդ կետի առաջին պարբերությունը շարադրել հետեւյալ խմբագրությամբ՝
«40.	Անդամ պետության լիազորված մարմինը յուրաքանչյուր օր՝ տեղական ժամանակով ընթացիկ օրվա ժամը 16։00-ից ոչ ուշ (Հայաստանի Հանրապետության համար՝ Երեւան քաղաքի ժամանակով, Բելառուսի Հանրապետության համար՝ Մինսկ քաղաքի ժամանակով, Ղազախստանի Հանրապետության համար՝ Նուր-Սուլթան քաղաքի ժամանակով, Ղրղզստանի Հանրապետության համար՝ Բիշքեկ քաղաքի ժամանակով, Ռուսաստանի Դաշնության համար՝ Մոսկվա քաղաքի ժամանակով) մյուս անդամ պետությունների լիազորված մարմիններ է ուղարկում հետեւյալ տեղեկությունները՝ հաշվետու օրվա դրությամբ՝». 
53-րդ կետը շարադրել հետեւյալ խմբագրությամբ.
«53.	Անդամ պետությունների պետական ֆինանսական հսկողության բարձրագույն մարմինները համատեղ հսկողական միջոցառումների շրջանակներում յուրաքանչյուր տարի ստուգում են անդամ պետությունների լիազորված մարմինների կողմից սույն արձանագրության դրույթների պահպանումը։»:

Հոդված 2
Ուժը կորցրած ճանաչել «Ղրղզստանի Հանրապետության՝ «Եվրասիական տնտեսական միության մասին» 2014 թվականի մայիսի 29-ի պայմանագրին միանալու վերաբերյալ» 2014 թվականի դեկտեմբերի 23-ին ստորագրված պայմանագրի 8-րդ հոդվածի 1-ին կետը:

Հոդված 3
Անդամ պետությունների կողմից սույն արձանագրությունը ժամանակավորապես կիրառվում է 2020 թվականի հունվարի 1-ից, իսկ այն անդամ պետության համար, որի օրենսդրությամբ նախատեսված չէ միջազգային համաձայնագրերի ժամանակավոր կիրառման հնարավորություն, սույն արձանագրությունը կիրառվում է այդպիսի անդամ պետության կողմից սույն արձանագրությունն ուժի մեջ մտնելու համար անհրաժեշտ ներպետական ընթացակարգերի կատարման օրվանից, սակայն 2020 թվականի հունվարի 1-ից ոչ շուտ:
Սույն արձանագրության դրույթները տարածվում են 2020 թվականի հունվարի 1-ից հետո առաջացած հարաբերությունների վրա։
Սույն արձանագրությունն ուժի մեջ է մտնում սույն արձանագրությունն ուժի մեջ մտնելու համար անհրաժեշտ ներպետական ընթացակարգերն անդամ պետությունների կողմից կատարվելու մասին վերջին գրավոր ծանուցումն ավանդապահի կողմից դիվանագիտական ուղիներով ստանալու օրվանից, սակայն 2020 թվականի հունվարի 1-ից ոչ շուտ։
2020 թվականի հունվարի 1-ից դադարում է՝
«Ղրղզստանի Հանրապետության՝ «Եվրասիական տնտեսական միության մասին» 2014 թվականի մայիսի 29-ի պայմանագրին միանալու վերաբերյալ» 2014 թվականի դեկտեմբերի 23-ին ստորագրված պայմանագրի առանձին դրույթների կիրառման մասին» 2017 թվականի ապրիլի 11-ի արձանագրության գործողությունը,
«Ղրղզստանի Հանրապետության՝ «Եվրասիական տնտեսական միության մասին» 2014 թվականի մայիսի 29-ի պայմանագրին միանալու մասին» 2014 թվականի դեկտեմբերի 23-ին ստորագրված պայմանագրում փոփոխություն կատարելու մասին» 2018 թվականի մայիսի 14-ի արձանագրության գործողությունը։
Կատարված է Երեւան քաղաքում, 2019 թվականի հոկտեմբերի 1-ին, մեկ բնօրինակից՝ ռուսերենով։


Սույն արձանագրության բնօրինակը պահվում է Եվրասիական տնտեսական հանձնաժողովում, որը, որպես սույն արձանագրության ավանդապահ, անդամ պետություններից յուրաքանչյուրին կուղարկի դրա հաստատված պատճենը։

